Folketing
2011-02-01

Jeg tror, at alle partier er interesseret i at prioritere sundhedsvæsenet markant. Det er borgernes tryghed, det er borgernes sikkerhed. Nu startede jeg jo min tale med denne centralisering. Man kunne måske starte med nogle af alle de her regnedrenge. Hvis vi ser på, at staten bruger 4 mia. kr. årligt på eksterne konsulenter, og hvis vi tænker på, hvad der bliver brugt på kontrollanter og kontrollanternes kontrollanter, så tror jeg faktisk godt, at man ved at kigge lidt på selve den offentlige forvaltning som sådan kunne finde midler, der også kunne komme sundhedsområdet til gode og gavn. Man kan jo også se på, hvad de her supersygehuse koster. Hvad er det for en omkostning, der ligger i dem? Prioriterer vi nærhed lige så højt som kvalitet? Er det to begreber, der skal være modstridende, eller hvordan er den prioritering? Jeg synes egentlig, at der som sådan er mange steder, hvor man godt kunne finde midlerne til at prioritere borgernes tryghed og til at prioritere et sundhedssystem, således at der ikke skal være op til 100 km for enkelte borgere til en akutfunktion.